El Centre Cultural “Ínsula Barataria” de Burjassot culminarà la seua setmana cultural amb teatre i amb l’actuació del cor i la rondalla en la Casa de Cultura
2025-07-24

Intensos són els dies d’activitat que està vivint el Centre Cultural “Ínsula Barataria” Castilla-La Mancha de Burjassot, dins dels actes programats per a celebrar la seua ja tradicional Setmana Cultural.

Una setmana que començava fa uns dies amb la visita, dins del programa “Coneguem els nostres pobles”, a la localitat de Bocairent. Una visita en la qual van poder conéixer la població, la seua riquesa cultural i social i els seus costums.

L’art serà el protagonista de la segona activitat programada; art que arribarà a la seu de l’entitat burjassotera, situada en el carrer Blasco Ibáñez, 72, del 29 de juny al 8 de juliol. En aqueixes dates, la seu acollirà l’exposició de quadres fotogràfics del pintor manxec Hernán o Fernando Yañez de la Almedina. L’exposició acabarà, el 8 de juliol a les 20 hores, amb una conferència col·loqui en la mateixa seu de l’associació; conferència presentada per Francisco Fernández de Sevilla, paisà del pintor i membre de l’associació.

Com a colofó als actes programats, la Casa de Cultura de Burjassot acollirà el dissabte 9 de juliol a partir de les 19 hores l’actuació del grup de teatre de l’entitat, la rondalla i el cor. En el cas del grup de teatre, posarà en escena dues obres “El oculista de la vista” i “El zapatero filósofo o año nuevo vida nueva”.

Des de l’entitat burjassotera animen i conviden a totes i tots els veïns del municipi al fet que participen en aquestes activitats, obertes a la ciutadania i que, a més, els donarà l’oportunitat de conéixer la seua labor.